РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/387-14

18. новембар 2014. године

Б е о г р а д

З А П И С Н И К

14. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 17. НОВЕМБРА 2014. ГОДИНЕ

Седница је почела у 13,10 часова.

Одбор је, у складу са чланом 42. став 4. Пословника Народне скупштине, одржао седницу ван седишта Народне скупштине, у Општини Бајина Башта. Финансијску помоћ за одржавање 14. седнице Одбора ван седишта је пружио Програм Уједињених нација за развој (УНДП) кроз пројекат „Јачање надзорне функције и јавности рада Народне скупштине Републике Србије“.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Милан Ковачевић, Миодраг Николић, Жарко Богатиновић, Милија Милетић, Велимир Станојевић, Арпад Фремонд, као и Владан Милошевић, Надица Николић Танасијевић, Милан Латковић, заменици чланова Одбора.

Седници је присуствовао и народни посланик: Младен Лукић.

Седници нису присуствовали чланови Одбора: Зоран Антић, Горан Ћирић, Јован Марковић, Милан Кораћ, Душан Петровић, Сабина Даздаревић.

Поред чланова Одбора седници су присуствовали: представници Министарства пољопривреде и заштите животне средине: Атила Јухас, државни секретар, Дејан Бугарски, директор Управе за ветерину, Миодраг Пјешчић, в.д. директор Републичке дирекције за воде, Ненад Терзић, Одељење за пољопривредну политику, Милан Ћупрић, Одељење за пољопривредну политику, Сања Челебићанин, Управа за ветерину; Радомир Филиповић, председник Општине Бајина Башта; Ненад Будимовић, секретар удружења за пољопривреду и прехрамбену индустрију Привредне коморе Србије; Ратко Вукићевић, асоцијација “Плодови Србије“ и центар за кромпир, Гуча као и представници средстава јавног информисања.

Пре утврђивања дневног реда, његову допуну је предложио председник Одбора Маријан Ристичевић са три тачке -**Разматрање Предлога закона о финансирању и обезбеђењу финансирања пољопривредне производње у начелу, који је поднела Влада;** **Разматрање Предлога закона о потврђивању Протокола о заштити од поплава уз Оквирни споразум о сливу реке Саве, који је поднела Влада; Проблем кафилерија и нешкодљивог уклањања анималног отпада,** које би биле разматране као прва, друга и пета тачка дневног реда. Предлог Маријана Ристичевића је усвојен већином гласова ( 11 за) тако да је усвојен следећи

Д н е в н и р е д

1. Разматрање Предлога закона о финансирању и обезбеђењу финансирања пољопривредне производње у начелу, који је поднела Влада (број 400-3887/14 од 29. октобра 2014. године);
2. Разматрање Предлога закона о потврђивању Протокола о заштити од поплава уз Оквирни споразум о сливу реке Саве, који је поднела Влада (број 011-3809/14 од 23. октобра 2014. године);
3. Пољопривредна политика посвећена развоју малих и средњих газдинстава кроз развој сточарства, воћарства и повртарства;
4. Праћење отклањања последица од поплава – предупређење могућих будућих сличних догађаја (уређење каналске мреже и речних корита, наводњавање – одводњавање);
5. Проблем кафилерија и нешкодљивог уклањања анималног отпада;
6. Разно.

Пре преласка на прву тачку дневног реда, Маријан Ристичевић је дао реч председнику Општине Бајина Башта, Радомиру Филиповићу, који је поздравио све присутне и захвалио се Одбору за пољопривреду, шумарство и водопривреду због одржавања седнице у њиховом месту.

Прва тачка дневног реда - **Разматрање Предлога закона о финансирању и обезбеђењу финансирања пољопривредне производње у начелу**

У уводним напоменама, Милан Чупрић је истакао, да је овај закон резултат пројекта који је настао у сарадњи са Европском банком за обнову и развој (EBRD) и организације Уједињених нација за храну и пољопривреду. Јавна расправа је одржана од 10-29. јула 2014. године. Усвајањем закона омогућиће се финансирање примарне биљне производње, а пољопривредни произвођачи ће имати могућност да дођу до финансијских средстава у тренутку када им је она најпотребнија, тј. у време сетве. Пољопривредни произвођачи ће склапањем уговора са прерађивачима и другим повериоцима лакше моћи да дођу до финансијских средстава или робе, при чему произвођач неће морати да ставља хипотеку на своју непокретну имовину, већ ће залог за враћање дуга бити будући род.

У дискусији су учествовали народни посланици: Маријан Ристичевић, Миодраг Николић, Милија Милетић, Милан Ковачевић, Владан Милошевић, Жарко Богатиновић и Арпад Фремонд.

Одбор је већином гласова (10 за), а на основу члана 156. став 3. Пословника Народне скупштине закључио да поднесе Народној скупштини следећи

И З В Е Ш Т А Ј

Одбор је, у складу са чл. 155. став 2. Пословника Народне скупштине, одлучио да предложи Народној скупштини да прихвати Предлог закона о финансирању и обезбеђењу финансирања пољопривредне производње, у начелу.

За известиоца Одбора на седници Народне скупштине одређен је Маријан Ристичевић, председник Одбора.

Друга тачка дневног реда -  **Разматрање Предлога закона о потврђивању Протокола о заштити од поплава уз Оквирни споразум о сливу реке Саве**

У уводним напоменама, Миодраг Пјешчић је истакао, да Оквирни споразум о сливу реке Саве потписан од стране „савских држава” 3. децембра 2002. године, обезбеђује принципе и механизме за регионалну сарадњу у сливу реке Саве. Оквирни споразум о сливу реке Саве је ступио на снагу 29. децембра 2004. године и наша земља је 2004. године постала држава Страна Оквирног споразума за слив реке Саве и Протокола о режиму пловидбе доношењем Закона о потврђивању Оквирног споразума за слив реке Саве и Протокола о режиму пловидбе. Полазећи од основних принципа и захтева који произилазе из међународно-правних инструмената и прописа Европске уније у овој области доношење протокола има за циљ усаглашавање режима управљања водама у сливу реке Саве, узимајући у обзир специфичности и посебности на регионалном, односно националном нивоу. Предмет протокола је детаљније уређивање питања, која се односе пре свега на утврђивање заједничких циљева, критеријума и мера заштите од поплава у сливу реке Саве.

У дискусији су учествовали народни посланици: Маријан Ристичевић и Милан Ковачевић.

Одбор је већином гласова (11 за), а на основу члана 156. став 3. Пословника Народне скупштине закључио да поднесе Народној скупштини следећи

И З В Е Ш Т А Ј

Одбор је, у складу са чл. 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Протокола о заштити од поплава уз Оквирни споразум о сливу реке Саве.

За известиоца Одбора на седници Народне скупштине одређен је Маријан Ристичевић, председник Одбора.

Трећа, четврта и пета тачка дневног реда - **Пољопривредна политика посвећена развоју малих и средњих газдинстава кроз развој сточарства, воћарства и повртарства; Праћење отклањања последица од поплава – предупређење могућих будућих сличних догађаја (уређење каналске мреже и речних корита, наводњавање – одводњавање); Проблем кафилерија и нешкодљивог уклањања анималног отпада;**

У уводним напоменама, Атила Јухас, државни секретар је истакао, да су стуб руралног развоја мала и средња пољопривредна газдинства. По његовим речима, у Србији је регистровано око 300.000 пољопривредних газдинстава, од којих су 90% домаћинства површине до 20 хектара. Државни секретар је такође упознао чланове Одбора да се у скорије време очекује израда Правилника, којим би се детаљније регулисала акредитација пољопривредних газдинстава.

Ненад Будимовић је упознао чланове Одбора са статистичким прегледом извоза и увоза у 2014. години за пољопривредне производе, при чему је нагласио да је наша пољопривредна производња уситњена, а да 80% газдинстава своју производњу обавља на површинама између 2 и 5 хектара.

Чланови Oдбора расправљали су и о проблему кафилерија и нешкодљивог уклањања анималног отпада и указали да у Србији постоје две државне кафилерије, али да „Протеинка“ у Сомбору нема довољно капацитета, док кафилерија „Напредак“ у Ћуприји већ годину дана није у функцији.

На седници Одбора су своје проблеме изложили и представници општине Бајина Башта као и присутни мештани.

Представници удружења пољопривредних произвођача су апеловали на доношење закона о задругама.

Одбор је поводом разматрања ових тачака усвојио следећи:

З А К Љ У Ч А К

I

1.У циљу развоја Србије преко развоја малих и средњих газдинстава, Одбор препоручује Влади и надлежним министарствима да се не смањује обим подстицаја у пољопривреди, те да се испоштује 5% буџета Републике Србије у корист аграрног дела.

2.Одбор ово препоручује имајући у виду да би умањење подстицаја довело до смањења конкурентности наше пољопривреде, чак и на домаћем тржишту, због увоза пољопривредних производа по дампинг ценама, што би због недостатка царининске и ванцаринске заштите имало негативне последице по пољопривредну производњу и развој малих и средњих газдинстава у Србији.

3.Одбор препоручује да се подстицаји преусмеревају више у корист сточарства, воћарства и повртарства, и тиме увећа БДП из пољопривредне производње .

4.Одбор препоручује да се испита могућност да се неизмирена дуговања које прерађивачи и откупљивачи имају према пољопривредницима могу претворити у акције у сувласничке делове у тим предузећима.

5.Одбор препоручује Влади да изменама Закона о пољопривредном земљишту, овласти Министарство да у сврху развоја сточарства, повртарства и воћарства , има право да одређене површине земљишта изда у закуп, с тим да води рачуна да се приходи и даље прерасподељују на исти начин.

6.Од надлежног министарства затражити нацрт закона којим се уређује противградна заштита и у истом пронађе законски основ за учешће локалне самоуправе у субвенционисању стрелаца и начин исплате.

II

Одбор препоручује Министарству пољопривреде и заштите животне средине, да размотри предлог „Плодова Србије“ и „Центра за кромпир“:

1.Контролу производње концентрисати на једном месту код једног правног лица због смањења трошкова, почев од непримерено скупих етикета – декларација па до транспорта узорака у Београд, ван регије производње, уз истовремено коначно решавање статуса Центра за кромпир у Гучи који је Влада Републике Србије основала. Сада контролу врши неколико правних лица где се узорци узимају почетком септембра, а уверења издају у јануару – фебруару што је доста касно за продају домаћег семенског кромпира, чиме се омогућује увоз и продаја семенског кромпира из ЕУ.

2.Увести сезонске таксе или дажбине на увоз тренутно јефтиног конзумног кромпира са запада, чиме би се спречило пропадање домаће производње, а истовремено пунио буџет Републике Србије. До сада је у 2014. години увезено 14000 тона конзумног кромпира, 1500 тона младог кромпира као и 6000 тона помфрита, углавном по дампишким ценама, а домаћа производња нема купаца.

3.Пронаћи могућности за извоз нашег кромпира у Руску федерацију и конкурентност имајући у виду санкције ЕУ према Русији.

4.Прихватити и признати сортну листу кромпира из ЕУ и не спречавати произвођаче да нове добре сорте уводе са закашњењем од 2 до 3 године (због обавезних сортних огледа од 2 године који немају никаква оправдања за ширу производњу) чиме се постиже повећање приноса, а самим тим и конкурентност ове производње.

III

1.Одбор препоручије Канцеларији за помоћ и обнову поплављених подручја да испита могућност обнове старих стамбених објеката, у којима се живело, а силом прилика нису укњижени, али се на њих плаћа порез те да се у складу са прописима пољопривредним произвођачима надокнади штета у пољопривредној производњи.

IV

1.Одбор препоручује надлежним државним органима да се испита у сарадњи са белгијским властима власничка структура оснивача „Енерго зелене“ дoo, а то је Зелена Н.В. регистроване у Белгији и да се с тим у вези испитају послови између господина Мићовића и господина Рота , челних људи Управе за ветерину који су на одређени начин гарантовали „Енерго зеленој“ да ће имати довољно анималног отпада за прераду.

2.Одбор препоручује Министарству пољопривреде да плати ВУ „Протеинка“ збрињавање 350 тона животињског отпада за време поплава, а да тим новцем ВУ адаптира додатно своје погоне у циљу повећања капацитета.

3.Потребно је да се омогући безбедно спаљивање месног коштаног брашна прве и друге категорије конфиската у Ћуприји или на месту које одреди Влада и Министарство.

4.Уз оспособљавање погона у Ћуприји, који подразумева допуну решења за прву и другу категорију, омогућити репрограм пореских обавеза, прикључење струје и минимална улагања у обнову производње, настали проблем око недостатка рада „Енерго зелене“ доо би донекле био успешно решен.

5.Одбор препоручује да се у цео рад укључи и кафилерија „Жибел“ из Бачке Тополе због прераде треће категорије, чиме би се територијално и по категоријама покриле садашње потребе.

6.Од Владе и надлежног министарства се захтева именовање чланова Управног и Надзорног одбора ВУ „Напредак“ из Ћуприје.

7.Одбор препоручује надлежном министарству могућност обједињавања две ВУ-кафилерије „Напредак“ и „Протеинка“.

8.Да локалне самоуправе у складу са законом испуне уз помоћ државе своју обавезу, да обезбеде простор, односно опрему за привремено одлагање анималног отпада. Препоручујемо да се то ради регионалним удруживањем више општина.

У дискусији су учествовали народни посланици Маријан Ристичевић, Милија Милетић, Миодраг Николић, Арпад Фремонд, Милан Ковачевић, Жарко Богатиновић и Верољуб Матић.

Шеста тачка дневног реда – **Разно**

Под тачком Разноније било пријављених за расправу.

Пошто других питања и предлога није било, седница је закључена у 17,35 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Вељко Рацковић Маријан Ристичевић